Valke soek bende wat in Mpumalanga op transitowa toeslaanDie rowers het vroegoggend tussen Mbombela (Nelspruit) en Barberton toegeslaan. (Foto: SA Polisie/Valke) Die Valke het begin met ŉ groot soektog na ŉ bende rowers wat Donderdagoggend vroeg op ŉ transitovoertuig in Mpumalanga toegeslaan het. Volgens kapt. Dineo Lucy Sekgotodi, woordvoerder van die Valke, het die rowers die voertuig omstreeks 06:30 op die R40 tussen Mbombela (Nelspruit) en Barberton probeer beroof. Sy sê daar is aanvanklik op ŉ begeleidingsvoertuig losgebrand. Daar is van agter uit ŉ Mercedes-Benz op die voertuig geskiet en die veiligheidswagte het teruggevuur. “Tydens die skietery is daar ook op die pantserwa geskiet. Die bestuurder en ŉ veiligheidsbeampte is lig beseer en is vir mediese behandeling geneem,” sê Sekgotodi. Volgens die Valke is die drie voertuie waarmee die bende toegeslaan het later verlate op verskillende plekke gevind. Die Mercedes-Benz is vroeër in Gauteng gekaap. Nog ŉ voertuig is op die misdaadtoneel gekaap en gebruik om die begeleidingsvoertuig mee te stamp. “Geen geld is gebuit nie,” sê Sekgotodi. Sy sê sommige van die verdagtes is moontlik tydens die skietery gewond. Die Valke het ŉ beroep op lede van die publiek en diegene by mediese fasiliteite gedoen om inligting oor enige verdagte mense met skietwonde dadelik by die ondersoekbeampte, lt.kol. Erhard Stroh by 082 300 8315 aan te meld. Een van die voertuie wat tydens die rooftog gebruik is. (Foto: SA Polisie/Valke)